<classify> NCHI Wanachama wa Jumuiya ya Maendeleo ya Kusini mwa Afrika SADC na nchi za Bara la Afrika kwa ujumla hazitafi kia mageuzi ya kiuchumi kupitia mapinduzi ya viwanda kama zitaendelea kuwa tegemezi kwa nchi za Ulaya, Amerika na Asia. Hayo yalibainishwa na Rais John Magufuli wakati akifungua Wiki ya Maonesho ya Nne ya Viwanda ya SADC jijini Dar e s Salaam jana. Katika hotuba yake Rais Magufuli alisisitiza ushirikiano miongoni mwa nchi wanachama katika mambo mbalimbali ya kimaendeleo ili kuwa na mageuzi ya kweli ya kiuchumi. Rais Magufuli alisema sekta ya viwanda ni muhimu katika kuleta mageuzi ya kiuchumi kwa nchi wanachama wa SADC na Afrika kwa ujumla kwa kuwa ndiyo inayoweza kusaidia katika kupambana na umaskini.Aidha alisema sekta hiyo itapunguza tatizo la ajira pamoja na kuleta utajiri kama ilivyo kwa nchi za Marekani, Japan, Uingereza, Ujerumani, Ufaransa na nchi zingine kama hizo zenye uchumi mkubwa. Alisema katika miaka ya 1960 na 1970, uchumi wa nchi za Asia ikiwemo China, India, Korea Kusini, Malaysia, Thailanda na Vietnam ulikuwa ukifanana na uchumi wa nchi nyingi za Afrika, lakini nchi hizo za Asia ziliamua kuchukua hatua mahususi kuleta mageuzi ya viwanda na ndiyo maana leo wamefikia walipo, hivyo nchi za SADC na Afrika yote zinapaswa kutambua kuwa hakuna njia ya mkato ya kufikia mageuzi ya kichumi pasipo kukumbatia mapinduzi ya uchumi wa viwanda.Mchango wa sekta ya viwanda katika uchumi kwa Afrika kwa Pato la Taifa ni asilimia 10 tu na kwa nchi za Jumuiya ya SADC ni asilimia 11, wakati mchango wa bidhaa za viwandani katika uchumi wa Afrika ni chini ya asilimia 3 kwa mujibu wa takwimu za Benki ya Maendeleo ya Afrika AfDB, lakini kutokana na kutokuwepo kwa uchumi wa viwanda, nchi za Afrika zimeendelea kuwa maskini na kubaki kuwa wazalishaji wa malighafi kwa viwanda vya mataifa ya nje,alieleza Rais Magufuli. Alisema asilimia 62 ya mauzo ya nje kutoka Afrika ni malighafi ambazo bei yake ni ndogo kwa kuwa wanaopanga bei hizo ni wanunuzi wa nje, lakini kutokana na hali hiyo, nchi za Afrika zimegeuka kuwa wanunuzi wakubwa wa bidhaa kutoka nje kwa gharama kubwa. Katika kuonesha namna gani Jumuiya ya SADC na nchi zingine za Afrika zinavyoathirika kiuchumi kama hazitachukua hatua madhubuti ya kujitegemea kwa kushirikiana, Magufuli alisema thamani ya biashara iliyofanyika kati ya Afrika na Umoja wa Ulaya ilikuwa ni Euro bilioni 280 na kati ya kiwango hicho, Afrika ilinunua bidhaa zenye thamani ya Euro bilioni 149 kutoka Umoja wa Ulaya, lakini ikauza katika Umoja wa Ulaya bidhaa zenye thamani ya Euro bilioni 131.Aliongeza kuwa asilimia 60 ya bidhaa hizo zilizouzwa Umoja wa Ulaya zilikuwa bidhaa ghafi na kutolea mfano uwiano usio sawa wa kibiashara kati ya pande hizo mbili, kwa kusema kuwa kilo moja ya kahawa ghafi kutoka Afrika inauzwa kati ya Dola 1.5 hadi Dola 3 za Marekani lakini kahawa hiyo ikishasindikwa inauzwa kwa Dola kati ya 10-15 za Marekani kwa kilo.Kukosekana kwa viwanda, biashara kati ya nchi za Afrika imeendelea kuwa chini ya asilimia 20 wakati Latin America asilimia 30, Asia asilimia 40, Ulaya zaidi ya asilimia 60 na nchi za SADC ni asilimia 22,alisema Rais Magufuli. Namna ya kujikwamua Baada ya kuonesha namna gani uchumi wa viwanda wa nchi za SADC na Afrika unavyoshindwa kukua ikilinganishwa na mabara mengine, Magufuli alisema njia pekee ya kujikwamua kutoka hapo ni nchi hizo za SADC na Afrika kuamua kufanya mapinduzi ya lazima ya viwanda ili kufikia mageuzi makubwa ya kiuchumi.Alisema uanzishwaji wa wiki ya maonesho ya viwanda ya SADC ni utaratibu mzuri kuelekea mapinduzi ya uchumi wa viwanda kwa kuzingatia mkakati wa kukuza viwanda wa SADC wa mwaka 2015- 2063 ambao pamoja na mambo mengine unasisitiza umuhimu wa kukuza maendeleo, ushindani wa bidhaa na mtangamano kati ya nchi wanachama. Magufuli alizitaka nchi wanachama wa SADC na Afrika kuweka kipaumbele cha kukuza teknolojia miongoni mwao badala ya kufikiria kwenda nchi za mbali, kuuziana malighafi na bidhaa mbalimbali zinazozalishwa katika SADC na Afrika, kukuza na kuongeza ubunifu kwa vijana ambao ni nguvu kazi katika masuala ya sayansi na teknolojia.Alisema kwa kuwa Jumuiya ya SADC ina watu zaidi ya milioni 300, ni soko kubwa na muhimu kama nchi wanachama wataamua kushirikiana kibishara badala ya kutegemea nchi za Ulaya, Amerika na Asia.Alisema vijana wengi ambao ni nguvu kazi ya Afrika wamekuwa wakimbilia nchi za nje kutafuta ajira, lakini nguvu kazi hiyo ikitumika vizuri italeta mageuzi makubwa ya kiuchumi Afrika.Kwa mujibu wa Rais Magufuli, sekta binafsi na sekta ya umma hazinabudi kushirikiana katika uanzishwaji wa viwanda, kuweka mazingira wezeshi ya uchumi wa viwanda kama vile ujenzi wa miundombinu ya umeme, barabara, reli, anga na bandari, kuondoa vikwazo vya kibiashara ikiwemo kodi, udhibiti na kutaka majadiliano yote yatakayofanyika katika wiki ya maonesho ya viwanda ya SADC kufanyika kwa uwazi kwa manufaa ya Jumuiya nzima. Alisema katika kipindi hiki cha uongozi wake, Tanzania imefanikiwa kujenga viwanda vipya 4,000 vinavyozalisha bidhaa mbalimbali. Katibu Mtendaji SADC Kwa upande wake Katibu Mtendaji wa SADC, Dk Stergomena Tax, alisema kuwa wiki ya maonesho ya viwanda ya SADC yanayofanyika kila mwaka yanasaidia kuzileta sekta binafsi pamoja na kujenga ushirikiano wa kufanya biashara pamoja nje ya mipaka ya nchi zao.Dk Tax aa lizitaka nchi wanachama wa SADC kutumia fursa za kibiashara zinazopatikana katika eneo huru la biashara la SADAC SADC Free Trade Area ambalo ni soko mtangamano la nchi 16 wanachama lenye idadi ya watu milioni 327 ambapo katika mwaka 2016 Pato la Taifa la pamoja lilikuwa Dola za Marekani milioni 599. Waziri wa Viwanda Waziri wa Viwanda na Biashara, Innocent Bashungwa alisema kuwa jumla ya washiriki 3,001 kutoka nchi za SADC ikiwemo Tanzania wanashiriki katika maonesho hjayo yanayoambatana na midahalo mbalimbali. Alisema kati ya waoneshaji 1,576, waoneshaji 1,404 ni Watanzania na waoneshaji 172 ni kutoka nje ya Tanzania. Alisema Ijumaa ya wiki hii wageni watapata fursa ya kutembelea viwanda 20 ambapo viwanda 14 kati ya hivyo vipo Tanzania Bara na viwanda sita viko Zanzibar. Naye Waziri wa Viwanda na Biashara wa Serikali ya Mapinduzi Zanzibar, Balozi Amina Salum Ali, alisema kuwa Tanzania ni miongoni mwa nchi zenye miundombinu bora barani Afrika ikiwemo reli ya kisasa SGR na barabara ambayo ni muhimu kwa maendeleo ya uchumi wa Viwanda. Alisema kupitia wiki ya maonesho ya nne ya viwanda ya SADC, nchi wanachama watapata fursa ya kuona maendeleo ya viwanda na maendeleo kwa ujumla wake ambayo Tanzania imeyafikia. Mwenyekiti Sekta binafsi Naye Mwenyekiti wa Taasisi ya Sekta Binafsi nchini TPSF, Salum Shamte, alisema maonesho hayo ni muhimu kwa sekta hiyo kwa kuwa takwimu zinaonesha kuwa asilimia 90 ya ajira ndani ya SADC zinatokana na sekta binafsi.  <topic>: kitaifa 